Kaupunki- ja maisemakulttuuriseura ry:n säännöt (PRH:n päätös 25.7.2013)

**§1 Yhdistyksen nimi**

Yhdistyksen nimi on Kaupunki- ja maisemakulttuuriseura ry.

**§2 Yhdistyksen kotipaikka**

Yhdistyksen kotipaikka on Pori.

**§3 Yhdistyksen toimikausi**

Yhdistyksen toimintakausi on kalenterivuosi.

**§4 Yhdistyksen tarkoitus ja toimintamuodot**

Yhdistyksen tarkoituksena on edistää, ylläpitää ja kehittää porilaista ja satakuntalaista paikallisidentiteettiä ja kaupunkikulttuuria. Yhdistys on aatteellisesti sitoutumaton.

Tarkoituksensa toteuttamiseksi yhdistys ylläpitää omia internetsivuja ja Facebook-sivustoa,järjestää kulttuuri- ja keskustelutilaisuuksia sekä juhlia, harjoittaa tiedotustoimintaa sekä on yhteistoiminnassa muiden alan järjestöjen kanssa.

Toimintansa tukemiseksi yhdistys voi ottaa vastaan avustuksia, lahjoituksia ja testamentteja, omistaa toimintaansa varten tarpeellista kiinteää omaisuutta, toimeenpanna asianomaisen luvan saatuaan arpajaisia ja rahankeräyksiä sekä järjestää huvitilaisuuksia.

**§5 Jäsenen velvollisuudet ja oikeudet**

Yhdistyksellä on kolmenlaisia jäseniä.

1. Varsinaiseksi jäseneksi voidaan hyväksyä henkilö, joka hyväksyy yhdistyksen tarkoituksen ja säännöt.
2. Kannattavaksi jäseneksi voidaan hyväksyä henkilö tai oikeuskelpoinen yhteisö, joka haluaa tukea yhdistyksen toimintaa.
3. Kunniapuheenjohtajaksi tai kunniajäseneksi voidaan hallituksen esityksestä yhdistyksen kokouksessa kutsua henkilö, joka on huomattavasti edistänyt ja tukenut yhdistyksen toimintaa.

Varsinaiset jäsenet ja kannatusjäsenet hyväksyy hallitus.

**1. Jäsenmaksu**

Varsinaisilta jäseniltä ja kannattavilta jäseniltä perittävän liittymismaksun ja vuotuisen jäsenmaksun suuruudesta erikseen kummallekin jäsenryhmälle päättää vuosikokous. Kunniapuheenjohtaja ja kunniajäsenet eivät suorita jäsenmaksuja.

**2. Yhdistyksestä eroaminen**

Jäsenellä on oikeus erota yhdistyksestä ilmoittamalla siitä kirjallisesti hallitukselle tai sen puheenjohtajalle taikka ilmoittamalla erosta yhdistyksen kokouksessa merkittäväksi pöytäkirjaan.

**3. Yhdistyksestä erottaminen**

Hallitus voi erottaa jäsenen yhdistyksestä, jos jäsen on jättänyt erääntyneen jäsenmaksunsa maksamatta tai on muuten jättänyt täyttämättä ne velvoitukset, joihin hän on yhdistykseen liittymällä sitoutunut tai on menettelyllään yhdistyksessä tai sen ulkopuolella huomattavasti vahingoittanut yhdistystä tai ei enää täytä laissa taikka yhdistyksen säännöissä mainittuja jäsenyyden ehtoja.

**§6 Yhdistyksen hallitus**

**1. Yhdistyksen hallituksen kokoonpano**

Yhdistyksen asioita hoitaa hallitus, johon kuuluu vuosikokouksessa valitut puheenjohtaja ja 3-8 muuta varsinaista jäsentä sekä 0-11 varajäsentä.

Hallitus valitsee keskuudestaan varapuheenjohtajan sekä ottaa keskuudestaan tai ulkopuoleltaan sihteerin, rahastonhoitajan ja muut tarvittavat toimihenkilöt.

**2. Hallituksen kokoontuminen**

Hallitus kokoontuu puheenjohtajan tai hänen estyneenä ollessaan varapuheenjohtajan kutsusta, kun he katsovat siihen olevan aihetta tai kun vähintään puolet hallituksen jäsenistä sitä vaatii.

**3. Puhe- ja läsnäolo-oikeus yhdistyksen hallituksen kokouksissa**

Hallituksen puheenjohtajan ja muiden hallituksen varsinaisten jäsenten lisäksi varajäsenillä sekä sihteerillä ja rahastonhoitajalla, kun heidät on valittu hallituksen ulkopuolelta, on puhe- ja läsnäolo-oikeus yhdistyksen hallituksen kokouksissa. Hallitus voi myöntää puhe- ja läsnäolo-oikeuden myös hallituksen ulkopuolisille henkilöille.

**4. Hallituksen kokouksen ja päätöksen päätösvaltaisuus**

Hallituson päätösvaltainen, kun vähintään puolet sen jäsenistä, puhteenjohtaja tai varapuheenjohtaja mukaan luettuna, on läsnä. Äänestykset ratkaistaan ehdottomalla ääntenenemmistöllä. Äänten mennessä tasan ratkaisee puheenjohtajan ääni, vaaleissa kuitenkin arpa.

**5. Hallituskausi**

Yhdistyksen hallituksen toimikausi on kalenterivuosi.

**§7 Tilikausi ja toiminnantarkastus**

Yhdistyksen tilikausi on kalenterivuosi. Tilinpäätös tarvittavine asiakirjoineen ja hallituksen vuosikertomus on annettava toiminnantarkastajille viimeistään kuukautta ennen vuosikokousta. Toiminnantarkastajien tulee antaa kirjallinen lausuntonsa viimeistään viikko ennen vuosikokousta hallitukselle.

**§8 Yhdistyksen nimen kirjoittaminen**

Yhdistyksen nimen kirjoittaa hallituksen puheenjohtaja, varapuheenjohtaja, rahastonhoitaja tai hallituksen määräämä henkilö, kaksi yhdessä.

**§9 Yhdistyksen vuosikokous**

**1. Vuosikokouksen ajankohta**

Yhdistyksen vuosikokous pidetään syys-lokakuussa hallituksen määräämänä päivänä.

**2. Vuosikokouksen koollekutsuminen**

Hallituksen on kutsuttava yhdistyksen kokoukset koolle sähköpostitse hyvissä ajoin ennen vuosikokousta, kuitenkin viimeistään kaksi viikkoa ennen kokousta.

**3. Vuosikokouksen työjärjestys**

1. Kokouksen avaus.
2. Valitaan kokoukselle puheenjohtaja.
3. Valitaan kokoukselle sihteeri.
4. Valitaan kaksi (2) pöytäkirjantarkastajaa ja kaksi (2) ääntenlaskijaa.
5. Todetaan kokouksen laillisuus ja päätösvaltaisuus.
6. Työjärjestyksen hyväksyminen.
7. Luetaan yhdistyksen kuluneen vuoden tilinpäätös, toimintakertomus. Merkitään seuraavan vuoden toimintasuunnitelma ja talousarvio tiedoksi.
8. Päätetään tilinpäätöksen vahvistamisesta ja tili- ja vastuuvapauden myöntämisestä asianosaisille.
9. Vahvistetaan varsinaisilta jäseniltä ja kannattavilta jäseniltä perittävän liittymismaksun ja vuotuisen jäsenmaksun suuruus erikseen kummallekin jäsenryhmälle.
10. Vahvistetaan hallituksen seuraavaa toimintavuotta varten laatima toimintasuunnitelma ja talousarvio.
11. Valitaan hallituksen puheenjohtaja.
12. Valitaan hallituksen muut jäsenet.
13. Valitaan kaksi (2) toiminnantarkastajaa ja heille varatoiminnantarkastajat.
14. Muut esille tulevat asiat
15. Kokouksen päättäminen

**5. Vuosikokouksen laillisuus ja päätösvaltaisuus**

Vuosikokous on laillinen ja päätösvaltainen, kun se on kutsuttu koolle tämän pykälän kohdassa kaksi tarkoitetulla tavalla.

**§10 Päätöksenteko**

Yhdistyksen vuosikokouksen päätökseksi tulee, ellei säännöissä ole toisin määrätty, se mielipide, jota on kannattanut yli puolet annetuista äänistä. Äänten mennessä tasan ratkaisee kokouksen puheenjohtajan ääni, vaaleissa kuitenkin arpa. Hallituksen puheenjohtajan ja muiden jäsenten vaali voidaan toimittaa suljettuna lippuäänestyksenä, mikäli viisi äänioikeutettua jäsentä niin vaatii. Yhdistyksen kokouksissa on jokaisella varsinaisella jäsenellä, kunniapuheenjohtajalla ja kunniajäsenellä yksi ääni. Kannattavalla jäsenellä on kokouksessa läsnäolo- ja puheoikeus.

**§11 Sääntöjen muuttaminen ja yhdistyksen purkaminen**

Päätös sääntöjen muuttamisesta ja yhdistyksen purkamisesta on tehtävä yhdistyksen kokouksessa vähintään kolmen neljäsosan (3/4) enemmistöllä annetuista äänistä. Kokouskutsussa on mainittava sääntöjen muuttamisesta tai yhdistyksen purkamisesta. Yhdistyksen purkautuessa käytetään yhdistyksen varat yhdistyksen tarkoituksen edistämiseen purkamisesta päättävän kokouksen määräämällä tavalla. Yhdistyksen tullessa lakkautetuksi käytetään sen varat samaan tarkoitukseen.